LV Eiropas Savienības Oficiālais Vēstnesis L 272/2

KOMISIJAS REGULA (ES) 2016/1776

(2016. gada 6. oktobris),

ar ko attiecībā uz sukralozes (E 955) izmantošanu par garšas pastiprinātāju košļājamā gumijā ar pievienotiem cukuriem vai polioliem groza Eiropas Parlamenta un Padomes Regulas (EK) Nr. 1333/2008 II pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu,

tā kā:

(1) Regulas (EK) Nr. 1333/2008 II pielikumā ir noteikts Savienības atļauto pārtikas piedevu saraksts un to lietošanas nosacījumi.

(2) Minēto sarakstu pēc Komisijas iniciatīvas vai pēc pieteikuma saņemšanas var atjaunināt saskaņā ar Eiropas Parlamenta un Padomes Regulas (EK) Nr. 1331/2008 (2) 3. panta 1. punktā minēto vienoto procedūru.

(3) 2015. gada 19. janvārī tika iesniegts pieteikums uz to, lai sukralozi (E 955) atļautu lietot par aromatizētāju košļājamā gumijā ar pievienotiem cukuriem vai polioliem. Pēc tam pieteikumu saskaņā ar Regulas (EK) Nr. 1331/2008 4. pantu darīja pieejamu dalībvalstīm.

(4) Sukralozi 2000. gadā izvērtēja Eiropas Savienības Pārtikas zinātniskā komiteja (SCF), kas noteica pieņemamo dienas devu (PDD) 15 mg uz kg ķermeņa svara dienā (3).

(5) Košļājamās gumijās ar pievienotiem cukuriem vai polioliem par garšas pastiprinātāju lietojot sukralozi (E 955), kopumā intensificējas košļājamās gumijas garša un, gumiju košļājot, minētā intensitāte salīdzinājumā ar citām pārtikas piedevu formulām saglabājas ilgāk. Pastiprinoties garšas intensitātei un garšai paildzinoties, patērētājs kopumā kvalitatīvāk izjūt košļājamās gumijas lietošanu.

(6) Atļaujot sukralozi lietot ar devu 1 200 mg uz kg košļājamās gumijās ar pievienotiem cukuriem vai polioliem, E 955 uzņemšana paaugstinātos līdz šādām robežvērtībām: no 0 līdz 0,1 % PDD vidēja patēriņa gadījumā un no 0 līdz 4,3 % PDD augsta līmeņa patēriņa gadījumā. Uzskata, ka patērētājiem tā ir papildu nebūtiska ekspozīcija un tāpēc bažas par kaitīgumu nerada.

(7) Saskaņā ar Regulas (EK) Nr. 1331/2008 3. panta 2. punktu, lai atjauninātu Savienības atļauto pārtikas piedevu sarakstu, kas iekļauts Regulas (EK) Nr. 1333/2008 II pielikumā, Komisijai jālūdz Eiropas Pārtikas nekaitīguma iestādes (“Iestādes”) atzinums, izņemot gadījumus, kur attiecīgie atjauninājumi nevar nelabvēlīgi ietekmēt cilvēka veselību. Tā kā atļauja sukralozi (E 955) izmantot par garšas pastiprinātāju košļājamām gumijām ar pievienotiem cukuriem vai polioliem ir tāds minētā saraksta atjauninājums, kas cilvēka veselību ietekmēt nevarētu, Iestādes atzinumu lūgt nav nepieciešams.

(8) Tāpēc ir lietderīgi sukralozi (E 955) atļaut lietot par garšas pastiprinātāju košļājamām gumijām ar pievienotiem cukuriem vai polioliem maksimālajā līmenī 1 200 mg/kg (5.3. pārtikas apakškategorija).

(9) Tāpēc attiecīgi jāgroza Regulas (EK) Nr. 1333/2008 II pielikums.

(10) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 1333/2008 II pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2016. gada 6. oktobrī Komisijas vārdā – priekšsēdētājs Jean-Claude JUNCKER

(1) OV L 354, 31.12.2008., 16. lpp.

(2) Eiropas Parlamenta un Padomes 2008. gada 16. decembra Regula (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (OV L 354, 31.12.2008., 1. lpp.).

(3) Opinion of the Scientific Committee on Food on sucralose (SCF pieņēmusi 2000. gada 7. septembrī). Pieejams tiešsaistē: http://ec.europa.eu/food/fs/sc/scf/out68_en.pdf.